DA Den Europæiske Unions Tidende CE 78/269

(2004/C 78 E/0269)

SKRIFTLIG FORESPØRGSEL E-3351/03

af Christoph Konrad (PPE-DE) til Kommissionen

(13. november 2003)

Om: Hindring af den frie bevægelighed for arbejdstagere i Storhertugdømmet Luxembourg

1. Storhertugdømmet Luxembourg informerer regelmæssigt gennem en meddelelse fra det nationale arbejdstilsyn f.eks. tyske virksomheder om de krav, disse skal opfylde i forbindelse med udstationering af arbejdstagere i Luxembourg. Hertil hører udnævnelse af en prokurist, meddelelse pr. anbefalet brev om samtlige forestående arbejder i Luxembourg samt offentliggørelse af omfattende information om alle udstationerede arbejdstagere. Ser Kommissionen i dette omfattende katalog over krav en hindring af den frie bevægelighed for arbejdstagere på det indre marked? Hvilke foranstaltninger har Kommissionen i bekræftende fald truffet over for den luxembourgske regering? Hvorfor har den i benægtende fald ikke truffet foranstaltninger?

2. Er kravene i den luxembourgske lov af 20.12.2002 i overensstemmelse med Europa-Parlamentets og Rådets direktiv 96/71/EF (1) af 16.12.1996 om udstationering af arbejdstagere som led i udveksling af tjenesteydelser?

3. Virksomheder, hvis hjemsted ligger uden for luxembourgske territorium, skal i henhold til gældende lov hurtigst muligt give det luxembourgske arbejdstilsyn en mængde oplysninger om deres arbejdstagere. Hvad er Kommissionens reaktion på denne konkurrencemæssige forfordeling af ikke-luxembourgske virksomheder gennem disse omfattende forpligtelser?

Svar afgivet på Kommissionens vegne af Anna Diamantopoulou

(19. december 2003)

Der er intet i EU-retten til hinder for, at en medlemsstats lovgivning pålægger virksomheder pligt til at levere forskellige oplysninger om vilkårene for udstationering af arbejdstagere i en modtagermedlemsstat og navnlig om arbejds- og beskæftigelsesvilkår, der er omfattet af direktiv 96/71/EF, under forudsætning af at disse oplysninger er begrundet med beskyttelse af arbejdstagerne eller andre presserende årsager af almen interesse, og for så vidt som oplysningerne er rettet mod at gennemføre den pågældende målsætning og ikke går længere, end hvad der er nødvendigt for at opfylde dette mål. Visse foranstaltninger i den retning kan endog vise sig nødvendige for at opfylde forpligtelserne i henhold til artikel 5 i direktiv 96/71/EF.

Kommissionen følger nøje gennemførelsen af dette direktiv og har for nylig afsluttet den generelle evaluering heraf. Kommissionen vedtog i juli 2003 en meddelelse (2), hvis hovedformål var at afdække de resterende problemer i forbindelse med direktivets gennemførelse og anvendelse. I denne sammenhæng har det vist sig, at en forbedring af det praktiske samarbejde mellem de kompetente myndigheder med ansvar for overvågningen af arbejds- og beskæftigelsesvilkårene ikke alene ville fremme overholdelsen af direktivets bestemmelser, men også overflødiggøre en række nationale krav om information og opbevaring af dokumenter i modtagerlandet. Kommissionen har derfor taget initiativ til at nedsætte en regerings-ekspertgruppe, som skal gå mere i dybden med disse spørgsmål.

Samtidig er Kommissionen meget opmærksom på de problemer, som medlemsstaterne og også Storhertugdømmet Luxembourg måtte have med at omsætte og anvende direktiv 96/71/EF, og som måtte komme til dens kendskab. Den vil navnlig fokusere på de krav, som det ærede medlem nævner, og træffe de nødvendige foranstaltninger for at udfylde sin rolle som »traktaternes vogter«.

(1) EFT L 18 af 21.1.1997, s. 1.

(2) KOM(2003) 458 endelig udg.